Belê in jouself ten tye van ekonomiese krisis | Maroela Media
Deur Liana Venter
Die huidige pandemie en gepaardgaande inperking lê talle sektore lam. Die hoëronderwyssektor word ook nie uitgesluit van hierdie uitdagings nie, veral wat kontakinstellings betref. Dit is egter waar die uitdagings behoort te stop vir veral studente, gegewe die woorde van Winston Churchill: "Moenie 'n goeie krisis mors nie".
Die huidige ekonomiese krisis bied verskeie opsies en geleenthede vir huidige en voornemende studente.
Die mensdom se onmiddellike reaksie wanneer ons onsekerheid ervaar, is om die rem te trap – ons wil alle aktiwiteite stop by die eerste teken van die onbekende en die onsekerhede wat die toekoms mag inhou. Ons word vertel dat die veiligste is om op te hou met dit waarmee jy besig is en wat jy beplan het. Maar om op te hou om te studeer en jouself verder te bemagtig met kennis, is 'n groter risiko, veral in tye waarin die wêreld rondom ons reeds soveel veranderings ervaar. Dit is nou die ideale geleentheid om aan jou toekoms te bou sodat jy, ten spyte van onsekere tye, jou loopbaanreis met goeie beplanning kan begin.
Dus, wat moet huidige en voornemende studente dan doen tydens die ekonomiese krisis waarin ons onsself bevind?
Nou is die tyd om op studies, asook verdere studies en vaardigheidsontwikkeling, te fokus. Daar is geen bewyse dat die behoefte aan geskoolde en 'n goed opgeleide arbeidsmag gaan afneem nie, ongeag watter roete voorlê vir die herstel van die ekonomie. Wanneer daar na internasionale en plaaslike studente-registrasiesyfers gekyk word, is dit merkbaar dat daar 'n toename in registrasies is by alle hoëronderwysinstellings in tye van 'n resessie. Hierdie kan ook in Suid-Afrika gesien word wanneer daar na die 2008-resessie gekyk word, wat as die grootste finansiële krisis van ons tyd beskou is. Die gepaardgaande studenteregistrasiesyfers soos verskaf deur die Departement van Hoër Onderwys en Opleiding oor die periode 2008-2010 was soos volg:
Die ekonomiese vooruitsigte is egter op die beste bewolk, met toestande wat waarskynlik erger sal wees as ná die 2008-resessie of selfs die Groot Depressie voor die Tweede Wêreldoorlog. Professionele persone met gevorderde en kundige werkvaardighede sal egter steeds in aanvraag wees en die werkloosheid onder gegradueerdes is ook laer as vir persone sonder 'n kwalifikasie.
Daar is net een manier om relevant te bly in 'n post-Covid-19-wêreld en dit is om verbind te bly tot 'n leeftyd van leer. Alhoewel uitnemende opleiding belangrik is om studente vir die arbeidsmark voor te berei, gaan deeglike opvoeding daarmee saam studente help om aanpasbaar en buigsaam te wees in hul denke, om sodoende die kognitiewe vaardigheid te hê om tred te hou met die vinnige verskuiwings en veranderings wat nuwe werkomgewings gaan vereis.
Verandering is moeilik en baie mense is ongemaklik as dit kom by verandering, maar verandering ná Covid-19 is 'n gegewe. Dit is belangrik om te verseker dat jy die regte toerusting het om jou te help om aan te pas by die veranderinge wat voorlê.
Geleentheidskoste verwys na die koste van die keuses wat 'n verbruiker (of student) moet maak. Die geleentheidskoste van studies is die werkgeleentheid wat 'n student prysgee om verder te studeer. Hierdie geleentheidskoste is tydens 'n resessie baie laer omdat dit moeiliker vir 'n ongeskoolde persoon is om werk te kry, as gevolg van die hoë werkloosheidsvlakke wat in die ekonomie bestaan, asook die laer salarisse wat betaal word en beperkte bevorderingsgeleenthede.
Janse van Rensburg, J., McConnell, C.R., Brue, S.L. 2015. Economics. 2de uitgawe. Berkshire: McGraw-Hill Education.